hotchpotch/miracl-hf-unified huggingface dataset:
NFT MSI-3100
NFT MSI-3100 on taistelunjohtojärjestelmä, joka koostuu kahdesta KMC 9000 pääteasemasta. Pääteasemien välillä on Budos väylä, jonka kautta ne välittävät tilannekuvaa toisilleen. Järjestelmään ei kuulu varsinaista tulenkäyttöjärjestelmää, mutta kaikkiin järjestelmään liitettyihin asejärjestelmiin tulee kuulua tulenkäytönhallinta. Järjestelmä kykenee käsittelemään 99 itse lisättyä maalia ja 48 linkin kautta saatua maalia.
Pääteasemista toinen on tarkoitettu taktiseen johtamiseen ja toinen asejärjestelmien hallintaan. Maalien seuranta voi olla manuaalista tai automaattista. Manuaalinen järjestelmä mahdollistaa tiedon lisäämisen saatuihin tietoihin. Automaattisessa järjestelmässä REX II dataplotteri lisää tutkalta saadun tiedon näyttöön. Kumpaankin pääteasemaan kuuluu kaksi KS500 tietokonetta, joista toinen on käytönhallintaa varten ja toinen tehtävän hallintaa varten. Lisäksi järjestelmään kuuluu KS 800 tietokone datan esikäsittelyä varten. Asejärjestelmien hallinnan päätteeseen on liitetty tietokone Terne sukellusveneidentorjuntaheittimen käyttöä varten ja taktisen johtamisen näytön kautta hallitaan merimaali- ja ilmamaalien ammunta.
Järjestelmä on asennettu ensimmäisen kerran Norjan laivaston Oslo-luokan fregattiin helmikuussa 1987.
Antti Hänninen (kitaristi)
Antti Hänninen on suomalaisen power metal -yhtye Cardiantin kitaristi, säveltäjä, sanoittaja ja perustajajäsen. Hän käyttää Fender Stratocaster- ja Gibson Les Paul -kitaroita. Antti on ollut myös Ignis Fatuss-yhtyeessä kosketinsoittajana.
Fatež
Fatež () on kaupunki Kurskin alueella Venäjällä. Se sijaitsee Usožajoen varrella 45 kilometriä Kurskista pohjoiseen. Kaupunki on Fatežin piirin keskus. Sen kautta kulkee Moskovan ja Simferopolin välinen M2-valtatie. Asukkaita on 5 000 henkeä (vuonna 2010).
Paikkakunta on saanut alkunsa 1600-luvulla syntyneestä kylästä. Vuonna 1779 siitä tuli kaupunki ja Kurskin lääniin kuuluneen kihlakunnan keskus. Nykyään Fatežissa toimii lähinnä elintarviketeollisuutta. Nähtävyyksiin kuuluu kotiseutumuseo ja vuonna 1800 rakennettu Tihvinän jumalanäidin ikonin kirkko. Kaupungista on kotoisin säveltäjä Georgi Sviridov.
Aamiainen Tiffanylla
Aamiainen Tiffanylla ("Breakfast at Tiffany’s") on Truman Capoten kirja vuodelta 1958. Suomeksi teos ilmestyi vuonna 1967 Tammen kustantamana. Suomennostyön tekivät Inkeri Hämäläinen ja Kristiina Kivivuori.
Blake Edwards ohjasi kirjan pohjalta samannimisen elokuvan, joka sai ensi-iltansa vuonna 1961.
Kirjan päähenkilön persoonan esikuvaksi on väitetty useita henkilöitä, kuten Oona O’Neill. Toinen esimerkki on New Yorkin seurapiireissä liikkunut Carol Marcus, joka avioitui kirjailija William Saroyanin kanssa (kahdesti) ja myöhemmin näyttelijä Walter Matthaun kanssa.
Perry Vilenius
Kari "Perry" Vilenius on muusikko, joka on ollut perustamassa yhtyeitä Cadgers ja Järjestyshäiriöhc-82 sekä on soittanut niissä. Järjestyshäiriön hajoamisen jälkeen siirtyi Riistettyihin soittamaan kitaraa. Hän on soittanut Pyhissä nukeissa, Nukeissa ja kokoonpanossa Chezz (Calle Hyötynen-laulu, Timpa Laine-basso, Perry-kitara ja Stydy-rummut).
Jesse Miettinen
Jesse Miettinen (s. 22. huhtikuuta 1990 Kuopio) on suomalainen jalkapalloilija ja naprapaatti.
Miettinen edusti Ykkösessä pelannutta FC KooTeePeetä kausina 2011–2013. Hänen aiemmat seuransa ovat olleet Kuopion Palloseura ja PK-37.
Juniorina hän on saavuttanut B-poikien SM-kultaa 2007, A-poikien SM-pronssia 2008 ja 2009.
Münchner Kindl
Münchner Kindl () on Münchenin kaupungin vaakunakuva. Se mainittiin ensimmäisen kerran kaupungin tilikirjoissa uuden vaakunan oston yhteydessä vuonna 1726. 1700-luvulla vaakunan alkuperin aikuista munkkia alettiin kuvaamaan lapsenomaisemmin osittain kristinuskon lapsivapahtajan vaikutuksesta.
Vaakunan munkinkaapu on benediktiiniläistyylinen, mutta sitä ei voida tarkkaan sijoittaa mihinkään sääntökuntaan. 1880-luvulta lähtien Münchner Kindlä on kuvattu maallistuneesti käsissään oluttuoppi ja retiisi.
Cleveland Brown junior
Cleveland Brown junior (14 vuotta) on Cleveland Brownin poika televisiosarjoissa Family Guy ja The Cleveland Show, joissa hahmon äänenä on Kevin Michael Richardson. Hän on koulukiusattu painonsa ja omituisuuksiensa takia. Hänellä on pehmoleluna tiikeri, jonka hän kuvittelee elävän. Jopa hänen oma isänsä on hänelle ilkeä, varsinkin humalassa. Cleveland Brown junior pohtii usen rasismia ja muita vakavia asioita.Cleveland jr oli aluksi laiha ja energininen ja hyvä mini golfissa.
Toisin kuin Family Guyssa, The Cleveland Show’ssa Cleveland on viisas, rauhallinen, ylipainoinen ja vähän lapsellinen.
Cleveland on lihava ja silmälasipäinen. Hänellä (kuten piirroshahmoilla yleensä) on aina sama punainen paita ja siniset housut.
Pyöli (Somero)
Pyöli on kylä ja postinumeroalue Somerolla. Kylän väkiluku vuonna 2011 oli 69, mikä teki siitä Someron kylistä väkiluvultaan 30. suurimman yhdessä Ruunalan kanssa. Pyölin naapurikyliä Somerolla ovat Sillanpää ja Pitkäjärvi lännessä, Kärilä etelässä, Lahti idässä sekä Sylvänä, Ollila ja Paltta koillisessa. Ypäjän puolella rajanaapurina on Palikkala. Pohjoisosat kylästä kuuluvat Lehtimäenkulman kulmakuntaan.
Pyölin kylä sijaitsee Hämeen Härkätien (yhdystie 2810) varrella, Someron keskustaajamasta noin 10 kilometriä Kosken suuntaan ja rajautuu etelässä Paimionjoen vesistöön. Kylän keskustassa Lahden ja Pyölin kylien rajalla toimi vuosina 1917-1997 Lahden koulu. Vuosina 1997-2013 se oli yhdistettynä Pitkäjärven koulun kanssa Lahti-Pitkäjärven kouluksi, jonka 1–2 luokat olivat Lahden ja 3-6 luokat Pitkäjärven koululla. Vuoden 2014 alusta koulun koko opetus siirrettiin Pitkäjärvelle. Aiemmin Pyölissä on ollut myös kauppa ja posti. Lehtimäenkulmalla Pyölin kylän pohjoisosassa toimi oma kansakoulu vuosina 1926–1971.
Historiallisesti Pyölin kylä on ollut samaa isonjaon jakokuntaa viereisen Lahden kylän kanssa, johon nähden se lienee myöhemmin asutettu tytärkylä, mihin myös nimen "Pyöli" on tulkittu viittaavan. Aiemmin samaan jakokuntaan arvellaan kuuluneen myös joen eteläpuolisten Kärilän Ryhdän ja Kimalan kylien.
Kylän vanhoja taloja ovat olleet Oikia ja Väärä, joista Väärä jaettiin vuonna 1804 Yli- ja Ali-Väärälään. Isossajaossa perustettu uudistalo on Lehtimäki Lehtimäenkulmalla kylän pohjoisosassa.
Pyölin kylän taloista vanhalla kylätontilla edelleen sijaitseva Alitalo eli Ali-Väärälä, jonka päärakennus on vuodelta 1885, on maisemallisesti ja paikallishistoriallisesti merkittävä.
Vuonna 1874 nykyiselle paikalleen noin kilometri kylätontista pohjoiseen siirretty Oikia, jonka päärakennuksen vanhin osa on perimätiedon mukaan 1760-luvulta, muodostaa rakennus- ja paikallishistoriallisesti ja maisemallisesti erittäin merkittävän kokonaisuuden.
Lehtimäen uudistalon rakennukset ovat sijainneet alun perin nykyisen Lehtimäen koulun paikalla, josta ne on siirretty nykyiselle paikalleen noin vuonna 1825, ja myös ne muodostavat maisemallisesti ja paikallishistoriallisesti arvokkaan kokonaisuuden. Lehtimäen nykyinen päärakennus on perimätiedon mukaan vuodelta 1834.
Myös vuonna 1929 rakennettu kaksikerroksinen, vuonna 1929 rakennettu, 2000-luvulla yksityisomistuksessa oleva Lehtimäen koulu on maisemallisesti merkittävä.
Vale-luokka (tykkivene)
Vale-luokka oli Norjan laivaston viiden 2. luokan tykkiveneen muodostama alusluokka, jonka alukset valmistettiin vuosina 1874-1878. Alukset olivat pieniä ja ketteriä. Niiden aseistuksena oli yksi isohko suusta ladattava tykki sekä muutama pienempi tykki itsepuolustukseksi.
Hieman ennen ensimmäistä maailmansotaa vuosina 1911-1912 alukset muutettiin miinalaivoiksi. Muutostöiden aikana niiden raskas tykki korvattiin uudenaikaisemmalla 150 mm tai 120 mm takaaladattavalla tykillä. Lisäksi "Vidarin" ja "Norin" yhden naulan (37 mm) tykit korvattiin tehokkaammilla 47 millimetrin tykeillä. Raskaiden tykkien poiston jälkeen aluksille kyettiin kuormaamaan 50 miinaa.
Alukset olivat edelleen palveluksessa Saksan hyökätessä Norjaan huhtikuussa 1940 ja Norjan meri-ilmavoimien upottamaa "Ulleria" lukuun ottamatta ne viettivät sodan Saksan laivastossa. Sodan päätyttyä alukset palautettiin Norjalla ja ne romutettiin.
Pyöli
Pyöli (ruotsin sanasta "böle") on sana, joka voi Suomessa esiintyä paikannimissä sekä yksinään että nimen osana ja joskus myös yleisnimen osana.
Frinton-on-Sea
Frinton-on-Sea on pieni meren rannalla sijaitseva kunta Essexissä, Englannissa. Frinton-on-Sea kuuluu Frinton and Waltonin maalaiskuntaan ja siellä asuu vajaat 5 000 asukasta.
Kunnassa on 1 600 metriä pitkä hiekkaranta ja siellä on mahdollisuus uimiseen, purjehdukseen ja purjelautailuun. Ranta rajoittuu kävelykatuun, jonka varrella on lukuisia rantavajoja.
Frinton-on-Sea:ssä on kaksi anglikaanista maalaiskuntakirkkoa: St Mary the Virgin -kirkko sekä Magdalan Marian kirkko, joka rakennettiin vuonna 1928. Kunnassa on myös metodismikirkko, vapaakirkko, kristillisen tieteen sali ja roomalaiskatolinen kirkko. Lisäksi Frinton-on-Sea:ssä on nunnaluostari, jonka nunnat perustivat St Philomenan yksityiskoulun 4-11-vuotiaille.
Jou jou
Jou jou on suomalaisen rap-artisti Asan, "Asa Masa" -nimellä julkaisema, kuudes studioalbumi. Albumi julkaistiin 23. helmikuuta 2011 Asan oman levy-yhtiön Roihis Musikan kautta. Se julkaistiin CD:nä ja vinyylinä.
Levyn taustalla vaikuttaa myös Uusi Fantasia-yhtyeestä tuttu DJPP. Albumin ensimmäinen kappale "Hip hop hurraa" julkaistiin tammikuun lopulla 2011. Kappaleesta on julkaistu myös musiikkivideo. Albumi sijoittui ilmestyttyään Suomen virallisen listan toiselle sijalle (9/2011). Rumban listalla sijoitus oli ensimmäinen sija. Kesäkuun alussa 2011 julkaistiin albumilta toinen musiikkivideo kappaleesta "Iso Pete".
Symfonia
Symfonia on monikansallinen power metal -yhtye, jonka kitaristi Timo Tolkki kokosi vuonna 2010.
Tolkin ohella yhtyeeseen kuuluvat liittymisjärjestyksessä laulaja Andre Matos, basisti Jari Kainulainen, rumpali Uli Kusch ja kosketinsoittaja Mikko Härkin. Jäsenet ovat tunnettuja muun muassa yhtyeistä Angra, Helloween, Sonata Arctica ja Stratovarius, joten kyseessä on eräänlainen superyhtye. Yhtyeen perustamishetkellä kaikki jäsenet asuivat Pohjoismaissa.
Yhtye teki Aasian mantereen kattavan levytyssopimuksen japanilaisen Marqueen Avalon-levymerkin kanssa ja aloitti esikoisalbuminsa äänittämisen marraskuussa 2010. Muualla maailmassa yhtyeellä on jakelusopimus Edelin kanssa. Esikoisalbumi "In Paradisum" ilmestyi Japanissa 23. maaliskuuta ja muualla 1. huhtikuuta 2011. Yhtyeen ensiesiintyminen oli Helsingin Finnish Metal Expossa 18. helmikuuta 2011.
5. joulukuuta 2011 Timo Tolkki julkaisi ilmoituksen omalla Facebook -sivustollaan, että bändi lopettaa erimielisyyksien ja huonon menestyksen vuoksi.
Norjan laivaston sukellusveneet
Norjan laivaston sukellusveneet on lista Norjan laivastossa palvelleista sukellusveneistä.
Gypsy Joker
Gypsy Joker MC (GJMC), tai Gypsy Jokers kuten viimeisenä mainitulla nimellä kutsuttu on rikollinen moottoripyöräkerho, joka alun perin perustettiin San Franciscossa, Kaliforniassa Aprillipäivänä vuonna 1956. Se on yksi kaikkein tunnetuimmista ja väkivaltaisimmista moottoripyöräjengeistä Yhdysvalloissa ja Australiassa.
Elokuvajournalistit
Elokuvajournalistit ry oli vuonna 1944 perustettu Helsingin aikakaus- ja päivälehtien elokuvatoimittajien perustamana yhdistys. Se hajosi sisäisiin ristiriitoihin vuonna 1962. Myöhemmin osa sen entisistä jäsenistä perusti "Filmiaura" -yhdistyksen. Yhdistys oli tunnettu vuosittaisten elokuva-alan Jussi-patsaiden jakamisesta.
Elokuvajournalistit syntyi toimittaja Tapio Vilpposen aloitteesta helsinkiläisten elokuvatoimittajien yhteiseksi yhdistykseksi. Sen perustamispäiväksi tuli 16. syyskuuta 1944. Ensimmäisessä kokouksessa paikalla olivat Vilpposen lisäksi toimittajat Toini Aaltonen, Annikki Arni, Ainoa Aurela-Laaksonen, Raoul af Hällström, Hans Kutter, Olavi Linnus, Toini Pyykkö-Vilppunen, Salama Simonen-Hirvonen ja Paula Talaskivi.
Yhdistyksen erääksi päätarkoitukseksi tuli alusta alkaen tunnustuspalkintojen jakaminen kotimaisten elokuvien parhaille vuosittaisille saavutuksille. Vilpposen aloitteesta yhdistys otti mallia yhdysvaltalaisesta Oscar-palkinnosta. Palkinnon nimeksi ehdotettiin aluksi "Aino-patsasta". Lopulta se sai nimensä kahteen kertaan kuvatun, 1925 ja 1936, "Pohjalaisia" elokuvan miespäähenkilön Jussin mukaan. Ensimmäiset Jussi-patsaat jaettiin Helsingin ravintola Adlonissa 16. marraskuuta 1944.
Elokuvajournalistien yhdistys alkoi riitaantua sisäisesti 1950-luvun lopulta lähtien. Syynä oli uuden ja vanhan sukupolven väliset ristiriidat elokuvajournalismin tehtävästä. Riidat johtivat yhdistyksen lamaantumiseen vuonna 1961. Vanhempi sukupolvi kärsi äänestyksessä tappion ja irtisanoutui yhdistyksen toiminnasta. Lopulta yhdistyi lopetti kevättalvella 1962. Toukokuuksi suunniteltu patsaiden jakotilaisuus jäi pitämättä. Seuraavan vuoden keväällä Jussi-patsaita ryhtyi jakamaan vanhemman sukupolven perustama "Filmiaura" -yhdistys.
Juhani Lokki
Olli Juhani Lokki (7. heinäkuuta 1943 Helsinki) on suomalainen biologi, tietokirjailija ja hallintomies.
Juhani Lokki väitteli Helsingin yliopistossa filosofian tohtoriksi 1976 partenogeneettisten hyönteisten genetiikkaa käsitelleellä väitöskirjalla. Lokki opetti yliopistossa perinnöllisyystiedettä ja toimi sen jälkeen Akateemisen kirjakaupan johtajana 1986–1992 ja Suomen tietokirjailijat ry:n toiminnanjohtajana 1992–1997. Vuosina 1998–2010 hän oli Luonnontieteellisen keskusmuseon johtaja. Lokki toimi myös Lintutieto Oy -kustantamon toimitusjohtajana vuodesta 1979.
Lokki toimi ylioppilastutkintolautakunnan puheenjohtajana vuosina 2007-2012 ja oli lautakunnan varsinainen jäsen vuodesta 2001 alkaen.
Lokki on julkaissut ja toimittanut lukuisia biologian alan tietokirjoja. Hän on saanut valtion tiedonjulkistamispalkinnon 1983 ja useita muita tietokirjapalkintoja. Hän on toiminut laajasti eri luottamustehtävissä ja asiantuntijaelimissä yliopisto-, kulttuuri- ja kustannusalalla. Hän on Suomen tiedeakatemian jäsen. Lokilla on viisi poikaa.
Killzone 3
Killzone 3 on Guerrilla Gamesin kehittämä ja Sony Computer Entertainmentin julkaisema ensimmäisen persoonan ammuntapeli. Peli julkaistiin PlayStation 3:lle helmikuussa 2011.
Peli on muistuttaa paljon edeltäjäänsä "Killzone 2:ta". Muutoksia ovat kuitenkin esimerkiksi uudet lähitaisteluliikkeet ja parempi grafiikka. Pelin voi läpäistä myös kaksinpelinä, ja mukana on myös verkkomoninpeli.
Pelissä voi käyttää apuna PlayStation Move -ohjainta.
Megan Taylor
Megan Olwen Devenish Ellis (ent. Mandeville, o.s. Taylor, 25. lokakuuta 1920 Rochdale – 23. heinäkuuta 1993) oli brittiläinen taitoluistelija ja maailmanmestari.
Taylor voitti naisten yksinluistelun maailmanmestaruuden vuosina 1938 ja 1939. Lisäksi hän saavutti urheilu-urallaan kolme MM-hopeaa, kolme EM-hopeaa (hävisi joka kerta maannaiselleen Cecilia Colledgelle) ja yhden EM-pronssin. Talviolympialaisiin Taylor osallistui kerran: Lake Placidissa 1932 Sonja Henien voittamassa kisassa hänen sijoituksensa oli seitsemäs. Kyseisissä olympialaisissa 11-vuotiaasta Colledgesta tuli kaikkien aikojen nuorin naisurheilija olympiakisoissa ja nuorin urheilija talviolympialaisissa. Taylorista tuli kyseisten kategorioiden toiseksi nuorin urheilija, sillä hän oli 34 päivää Colledgea vanhempi.
Henien lopetettua Colledge ja Taylor hallitsivat naisten yksinluistelua toiseen maailmansotaan asti. Kilpauransa lopetettuaan Taylor siirtyi luistelemaan näytöksissä.
Entropy Productions
Entropy Productions on ranskalainen itsenäinen levy-yhtiö.
Latokartanon ylioppilaskylä
Latokartanon ylioppilaskylä (Latokylä, Latis) on Helsingissä, Latokartanossa sijaitseva ylioppilaskylä. Latokylä tarjoaa asuntoja lukuvuoden aikana Helsingin yliopiston maatalous-metsätieteellisen tiedekunnan opiskelijoille. Kesäaikana asuntoja tarjotaan myös lyhyisiin vuokrasuhteisiin, esim. kesätöihin Helsinkiin tuleville. Kylällä on pitkät perinteet, ja ensimmäiset talot valmistuivatkin jo vuonna 1953. Viimeisimmät talot valmistuivat vuonna 1974.
Latokylässä opiskelija-asuntoja on tarjolla kuudessa eri talossa soluissa (sekasoluissa sekä tyttö- ja poikasoluissa), yksiöissä ja kaksioissa. Kylässä on tällä hetkellä 127 soluasuntoa, 42 yksiötä ja 21 kaksiota.
Asuntoja voi hakea ylioppilaskylän toimistosta saatavien ohjeiden mukaisesti ympäri vuoden.
Haakonsvern
Haakonsvern ("Haakonsvern orlogsstasjon") on Norjan laivaston päätukikohta, joka sijaitsee Mathopenissa Bergenin kunnassa noin 15 kilometriä kaupungin keskustasta lounaaseen. Haakonsvern on Pohjoismaiden suurin laivastotukikohta. Siellä on noin 5 400 työntekijää asevelvollisina, upseereina ja siviilityöntekijöinä.
Tukikohta perustettiin vuonna 1962, jolloin laivaston toiminnot siirtyivät Oslovuonon Hortenista Bergeniin. Haakonsvern on lähes kaikkien Norjan laivaston alusten tukikohta, ja siellä käy usein myös Naton aluksia. Haakonsvernissa on Norjan laivaston koulutuskeskus (KNM Tordenskjold), ja siellä on myös korjaus- ja huoltopalvelut sekä maanalainen telakka, johon mahtuu fregatti.
Makedonian kansanäänestys itsenäisyydestä 1991
Makedonian kansanäänestys itsenäisyydestä oli Makedoniassa 8. syyskuuta 1991 pidetty kansanäänestys siitä, pitäisikö alueen jäädä osaksi Jugoslavian sosialistista liittotasavaltaa vai itsenäistyä. Kansanäänestys johti Makedonian itsenäistymiseen.
Kansanäänestyksen tulokset olivat:
Eron hetki on kaunis
Eron hetki on kaunis on suomalaisen Henry Theelin kokoelma-albumi vuodelta 2002.
Färsaarten kansanäänestys itsenäisyydestä 1946
Färsaarten kansanäänestys itsenäisyydestä oli Färsaarilla 14. syyskuuta 1946 pidetty kansanäänestys siitä, pitäisikö alueen jäädä osaksi Tanskaa vai itsenäistyä. Kansanäänestyksen tuloksena itsenäistyminen voitti, ja Färsaaret julistautui itsenäiseksi 18. syyskuuta. Tanskan kuningas Kristian X ei kuitenkaan tunnustanut alueen itsenäisyyttä, eikä Färsaaret täten itsenäistynyt, mutta se sai silti lopulta itsehallintooikeuden 30. maaliskuuta 1948.
Kansanäänestyksen tulokset olivat:
Aspen parkland
Aspen parkland on lähinnä Kanadassa siijaitseva kasvillisuusvyöhyke pohjoisen preerian ja havumetsävyöhykkeen rajalla. Siellä on aromaista heinäkasvillisuutta ja jokilaaksoissa tiheää haapa-kuusimetsää. "Aspen parkland"in päävyöhyke ulottuu Keski-Albertasta Keski-Saskatchewanin kautta keskiseen ja eteläiseen Manitobaan. Vyöhykkeen leveys on alle 500 km. Luoteis-Albertan Peace Wider Countryssä on erillinen "aspen parkland"-alue. Aspen parkland vastaa Venäjän metsäaroja.
Alueella on lyhyet lämpimät kesät. Vuoden keskimääräinen lämpötila 15 °C ja sademäärä 400–500 millimetriä. Talvisin on pysyvä lumipeite joka sulaa vasta kesän tullessa.
Sillanpää (Somero)
Sillanpää on kylä Somerolla. Kylän väkiluku vuonna 2011 oli 81, mikä teki siitä Someron kylistä väkiluvultaan 27. suurimman. Sillanpään naapurikyliä Somerolla ovat Pitkäjärvi lännessä, Pyöli idässä sekä Jurvala ja Kärilä etelässä. Pohjoisessa kylän alue rajautuu Ypäjän Palikkalaan.
Sillanpään kylä sijaitsee Hämeen Härkätien varrella (yhdystie 2810) varrella, Someron keskustaajamasta noin 11 kilometriä Kosken suuntaan ja rajautuu etelässä Paimionjoen vesistöön kuuluvaan Åvikinjärveen. Suhteessa lähikyliin kylän alue jakautuu Pitkäjärven ja Pyölin postinumeroalueiden kesken ja koulua käydään Pitkäjärven koulussa Pitkäjärvellä. Kylän pohjoisosat kuuluvat Lehtimäen kulmakuntaan, jossa toimi oma kansakoulu vuosina 1926–1971. Siellä on myös Sillanpään kylän kylän alueella Lehtilän seurantalo. Kaupallisia palveluita on 2000-luvulla saatavissa Someron keskustaajamasta. Vielä 1950-luvulla kylässä toimivat meijeri ja kauppa. Vuodesta 2010 entinen Sillanpään meijeri on toiminut näyttelytilana.
Isossajaossa Sillanpää oli samaa jakokuntaa viereisen Pitkäjärven kylän kanssa, ja muistona tästä Pitkäjärven eteläosassa sijaitseva Reksuo luetaan edelleen pääosin Sillanpään kylään. Historialtaan Hämeen Härkätien varressa, myöhemmän Sillanpään meijerin kohdalla sijainnut Sillanpää oli 1700-luvulle asti talonpoikaistaloista koostunut kylä, jonka kaikki talot kuitenkin lopulta yhdistettiin kylän taloista vuonna 1747 muodostettuun Åvikin kartanoon. Hämeen härkätien varressa, Åvikinjärven rantaan nousseessa Åvikin kartanossa toimi vuosina 1747–1833 toimi Åvikin lasitehdas, joka oli Suomen lasitehtaista toiseksi vanhin vuosina 1681–1685 lyhyen aikaa toimineen Uudenkaupungin lasitehtaan jälkeen.
Merkittäviä rakennetun ympäristön kohteita kylässä ovat Åvikin kartano, jonka päärakennuksen vanhin osa todennäköisesti on vuodelta 1802, sekä kivirakenteinen entinen Sillanpään meijeri, joka rakennettiin Someron Osuusmeijeriä varten vuonna 1906, ja jossa meijeritoiminta päättyi vuonna 1954.
Tom Landry
Thomas Wade "Tom" Landry () oli yhdysvaltalainen amerikkalaisen jalkapallon valmentaja. Hän oli Dallas Cowboysin ensimmäinen päävalmentaja vuosina 1960–1988 sekä puolustuspelaamisen innovaattori. Landry kehitti suositun 4–3-puolustusjärjestelmän sekä ns. "flex-defence"-järjestelmän. Cowboys voitti Landryn johdolla kaksi Super Bowlia (VI, XII), viisi konferenssimestaruutta sekä 13 divisioonamestaruutta. 29 kautta kestäneellä päävalmentajaurallaan Landry voitti yhteensä 270 runkosarjaottelua ja 20 playoff-ottelua.
Texasissa kasvanut Landry pelasi NFL:ssä kulmapuolustajana New York Yankeesin ja New York Giantsin riveissä. Hänet valittiin liigan tähdistöön vuonna 1954. Peliura loppui vuotta myöhemmin ja jo peliuransa aikana valmentanut Landry siirtyi luontevasti Giantsin puolustuksen koordinaattoriksi. Valmennusura oli alusta asti menestyksekäs, ja vuonna 1960 hänet valittiin toimintaansa aloittavan Dallas Cowboysin ensimmäiseksi päävalmentajaksi.
Cowboysin päävalmentajana Landry nousi legendaksi. Hän johdatti joukkueen kahteen mestaruuteen ja oli hillityn käytöksensä vuoksi myös ihailtu ja kunnioitettu hahmo. Kuuluisaa fedorahattua kentän laidalla käyttänyt Landry oli tunnettu hartaana kristittynä, joka opetti sunnuntaisin pyhäkoulussa. 1980-luvun puolivälin jälkeen Cowboysin menestys hiipui ja kauden 1988 päätteeksi seuran uusi omistaja Jerry Jones irtisanoi Landryn. Tom Landry kuoli leukemiaan 12. helmikuuta 2000.
Landry valittiin Pro Football Hall of Fameen vuonna 1990.
Norsunluurannikon ralli
Norsunluurannikon ralli on Norsunluurannikolla järjestettävä rallikilpailu. Sitä on järjestetty vuodesta 1969 saakka. Vuosina 1977–1982 kilpailu oli mukana WRC-kalenterissa ja kuljettajien mestaruussarjassa vuosina 1982–1992. Kilpailu oli osa rallin Afrikan-mestaruussarjaa vuonna 2006, mutta kilpailu pudotettiin pois kalenterista vuonna 2007. Suomalaisista Timo Mäkinen on voittanut kilpailun vuonna 1974 ja 1976, Hannu Mikkola vuonna 1979, Timo Salonen vuonna 1981 ja Juha Kankkunen vuonna 1985.
Tuomas Kallioinen
Tuomas Kallioinen (s. 26. toukokuuta 1983) on suomalainen futsalmaalivahti, joka edustaa joukkuetta Ilves FS.
Kallioinen edustaa myös Suomen futsalmaajoukkuetta, jossa hän teki debyyttinsä 2008 ja kuuluu nyt vakiokokoonpanoon. Lempinimekseen hän on saanut FC Gepardi ja Mad Max.
Marokon ralli
Marokon ralli oli Safari-rallin ja Dakar-rallin kaltainen kestävyysajo, joka järjestettiin ensimmäisen kerran vuosina 1934–1937 ja uudestaan vuosina 1950–1955, 1967–1976 ja 1985–1988. Vuosina 1973, 1975 ja 1976 kilpailu oli mukana WRC-kalenterissa. Suomalaisista kilpailun voittivat Simo Lampinen vuonna 1972 ja Hannu Mikkola vuonna 1975. Kilpailu oli tunnettu vaikeudestaan ja rankkuudestaan, ja esimerkiksi vuonna 1968 vain 7 autoa 68 osallistujasta selvisivät maaliin saakka.
Jurvala
Jurvala on kylä Somerolla. Kylän väkiluku vuonna 2011 oli 68, mikä teki siitä Someron 47 varsinaisesta kylästä väkiluvultaan 32. suurimman. Jurvalan naapurikyliä ovat Pitkäjärvi lännessä, Sillanpää pohjoisessa, Kärilä idässä ja Kerkola etelässä. Historiallisesti Jurvala on kartanokylä, jonka koko alue on kuulunut kylässä vieläkin olemassa olevalle Jurvalan kartanolle. Pääosa kylästä kuuluu Kaurakedon kulmakuntaan, joka on yksi Someron lukuisten kartanoiden maille toisen maailmansodan jälkeen muodostuneista siirtokarjalaisten yhteisöistä.
Kylä sijaitsee Paimionjoen vesireitin eteläpuolella noin 12 kilometriä Someron keskustaajamasta Koskelle päin. Kylän alueella toimi vuosina 1952–1992 Kaurakedon koulu kylään kuuluvassa Kaurakedon kulmakunnassa, ja vielä 1950-luvulla kylässä olivat toiminnassa myös kauppa ja tiilitehdas. 2000-luvulla koulua käydään Pitkäjärven koulussa Pitkäjärvellä, ja kaupallisia palveluita on saatavissa Someron keskustaajamassa.
Jurvalan talonpoikaiskylän kaikki talot yhdistettiin kartanoksi jo vuonna 1607. 1800-luvulla Jurvalan kartano oli yhdysviljelyksessä naapurikylässä Sillanpäässä sijaineen Åvikin kartanon kanssa. Vuosina 1924–1925 kartano jaettiin perinnönjaon yhteydessä kahteen osaan: Jurvalaan ja Kauraketoon. Näistä Kaurakedon omistajaksi tuli perinnönjaossa Wilhelm Haggrén, ja vuonna 1945 sen osti vapaaehtoisella kaupalla 20 Karjalan siirtoväkeen kuuluvaa vuoksenrantalaista perhettä, jolloin tila palstoitettiin näiden kesken. Jurvalan kartano sen sijaan on pysynyt itsenäisenä viljelystilana. Sen ensimmäisenä omistajana Åvikin kartanon perinnönjaon jälkeen oli jakoa toimittanut maanmittausinsinööri H. P. Kulhia, ja vuonna 1927 tilan osti Väinö Aarikka, jonka suvulla tila on edelleen.
Tunnettuihin jurvalalaisiin kuuluu korutaiteilija Kaija Aarikka, jonka lapsuudenkoti oli Jurvalan kartano.
I Am Not a Human Being
I Am Not a Human Being on rap-artisti Lil Waynen kahdeksas studioalbumi. Se julkaistiin digitaalisesti 27. syyskuuta 2010 ja CD:nä 12. lokakuuta 2010.
Albumi julkaistiin ensin digitaalisesti ja sijoittui Billboard 200 -listan toiselle sijalle. Kun albumi vihdoin julkaistiin fyysisessä muodossaan se nousi suoraan Billboard 200:n ykköspaikalle. Albumin ainoaksi jäänyt single "Right Above It" julkaistiin 17. elokuuta 2010. Singlellä vierailee Drake. Single sijoittui 6. sijalle Yhdysvaltain Billboard Hot 100 -listalla.
Jimmy Johnson
James William ”Jimmy” Johnson (s. 19. elokuuta 1943 Port Arthur, Teksas) on yhdysvaltalainen amerikkalaisen jalkapallon valmentaja. Hän on tunnettu ennen kaikkea Dallas Cowboysin 1990-luvun menestyksen arkkitehtina. Johnson oli ensimmäinen valmentaja, joka voitti urallaan sekä yliopistosarjojen sekä NFL:n mestaruuden.
Johnson syntyi ja kasvoi Teksasssa. Hän pelasi yliopistotasolla amerikkalaisesta jalkapalloa Arkansasin yliopiston riveissä ja oli myös pelaajana voittamassa yliopistomestaruutta. Psykologiaa yliopistossa lukenut Johnson päätti valmistuttuaan lähteä valmentajan uralle. Pitkä ura apuvalmentajan päättyi vuonna 1979 kun Oklahoma Staten yliopisto palkkasi Johnsonin päävalmentajakseen. Viiden kauden jälkeen hän siirtyi Miamin yliopiston palvelukseen, jonka hän johdatti mestaruuteen vuonna 1987. Vuonna 1988 Johnsonin yliopistokaveri Jerry Jones hankki NFL-joukkue Dallas Cowboysin omistukseensa ja palkkasi Jimmy Johnsonin legendaarisen Tom Landryn työn jatkajaksi.
Johnson rakensi Cowboysin joukkueen alusta alkaen uudelleen. Alku oli hankala, sillä ensimmäisellä kaudella Dallas voitti vain yhden pelin. Johnson kunnostautui varsinkin erinomaisena nuorten pelaajien draftaajana ja hyvin nopeasti joukkueen kurssi kääntyi ylöspäin. Nuoret tähdet Troy Aikman, Emmit Smith ja Michael Irvin johdattivat Johnsonin kolmannella kaudella Cowboysin playoffeihin. Seuraavalla kaudella joukkue raivasi tiensä Super Bowliin, jossa kaatui Buffalo Bills. Kaudella 1993 joukkue uusi mestaruutensa. Kauden päätteeksi kiistat omistaja Jonesin kanssa menivät niin pitkälle, että Johnson erosi tehtävästään.
Vuonna 1996 Johnson korvasi toisen legendan, kun hänet valittiin Miami Dolphinsin päävalmentajaksi Don Shulan tilalle. Miamissa Johnsonin menestys ei ollut Dallasin veroista. Yhteistyö ikääntyvän pelinrakentaja Dan Marinon kanssa ei sujunut parhaalla mahdollisella tavalla ja mestaruus jäi haaveeksi. Johnson erosi kauden 1999 päätteeksi.
Valmentajauransa jälkeen Johnson on toiminut kommentaattorina FOX-kanavalla. Hän on myös tunnettu innokkaana purjehtijana ja kalastajana Florida Keys -saarilla.
Don Shula
Donald Francis "Don" Shula (s. 4. tammikuuta 1930 Grand River, Ohio) on yhdysvaltalainen amerikkalaisen jalkapallon valmentaja. Hän on tunnettu Miami Dolphinsin pitkäaikaisena valmentajana, joka johdatti seuran kahteen Super Bowl -voittoon (VII, VIII). Shulalla on NFL:n valmentajista eniten runkosarjavoittoja (347) ja hän on ainoa valmentaja, jonka joukkue on voittanut mestaruuden häviämättä otteluakaan kauden aikana.
Latvian hallinnollinen jako
Latvian hallinnollinen jako uudistui 1. heinäkuuta 2009. Aiemman kaksitasoisen paikallishallinnon sijaan tuli yksitasoinen, ts. entisestä piiritasosta luovuttiin ja jäljelle jäi vain kuntatason jako. Samalla toteutettiin laajoja kuntaliitoksia. Uudistuksen jälkeen Latviassa on 110 kuntaa () ja lisäksi yhdeksän tasavallan kaupunkia ("republikas pilsēta"), joilla on oma kunnallishallintonsa.Ennen heinäkuun 2009 hallintouudistusta Latviassa oli 26 piiriä ("rajons") ja seitsemään erikoisaseman omannutta, piireihin kuulumatonta kaupunkia.
Piirien sisällä alemman hallintotason muodostivat kaupungit ("pilsēta"), kaupunkien maaseutualueet ("pilsētu lauku teritorija") ja pitäjät ("pagasts"). Yhteensä näitä alempia kunnallishallinnon yksiköitä ennen uudistusta oli 553. Vuonna 2009 muodostettuihin kuntiin yhdistettiin yleensä useita pitäjiä ja osaan niistä hallintokeskuksena toimiva kaupunki.
Vince Lombardi
Vincent Thomas ”Vince” Lombardi () oli yhdysvaltalainen amerikkalaisen jalkapallon valmentaja. Hän on tunnettu Green Bay Packersin 1960-luvun menestyksen luojana. Packers voitti Lombardin johdolla viisi NFL:n mestaruutta mukaan lukien kaksi ensimmäistä Super Bowlia. Lombardia pidetään yleisesti yhtenä NFL:n kaikkien aikojen parhaista valmentajista.
Lombardi pelasi hyökkäyksen linjamiehenä Fordhamin yliopiston joukkueessa. Valmistuttuaan vuonna 1937 hän luki lakia iltakoulussa, mutta siirtyi pian valmentajaksi St. Cecilian High Schooliin New Jerseyn Englewoodissa. Vuonna 1947 Lombardi palasi Fordhamiin apuvalmentajaksi ja vuonna 1949 hän siirtyi Yhdysvaltojen asevoimien sotilasakatemiaan West Pointiin. NFL:n New York Giants palkkasi Lombardin hyökkäyksen koordinaattoriksi vuonna 1954. Hän oli mukana voittamassa mestaruutta kaudella 1956.
Hyvä menestys Giantsissa nosti Lombardin osakkeita valmentajamarkkinoilla ja vuonna 1959 Green Bay Packers palkkasi hänet päävalmentajakseen. Lombardi otti alusta lähtien tiukan otteen organisaatiosta. Hän piti erittäin kovia harjoitusleirejä ja vaati pelaajiltaan paljon. Kova työ toi tuloksia ja Packersista tuli 1960-luvun dynastiajoukkue. Viisi mestaruutta, mukaan lukien kaksi ensimmäistä Super Bowlia loivat Lombardista legendaarisen valmentajahahmon.
Vuoden 1967 mestaruuden jälkeen Lombardi lopetti valmentamisen Packersissa. Hän palasi NFL:ään vuonna 1969 ottaen Washington Redskinsin valmentajan tehtävät hoitaakseen. Tämä pesti jäi kuitenkin yhden kauden mittaiseksi, kun kesällä 1970 Lombardin havaittiin sairastavan syöpää. Tauti vei miehen hengen syyskuussa 1970. Lombardi valittiin Pro Football Hall of Fameen vuonna 1971 ja hänen mukaansa on nimetty Super Bowlin voittajalle annettava pokaali.
Vince Lombardi meni vuonna 1940 naimisiin Mary Planitzin kanssa. Heille syntyi kaksi lasta, poika Vince Jr ja tytär Susan.
Mike Smith (amerikkalaisen jalkapallon valmentaja)
Mike Smith (s. 13. kesäkuuta 1959 Chicago, Illinois) on yhdysvaltalainen amerikkalaisen jalkapallon valmentaja. Hän toimi vuosina 2008–2014 NFL:n Atlanta Falconsin päävalmentajana. Smith pelasi tukimiehenä East Tennesseen valtionyliopistossa ja lyhyen aikaa myös Kanadan liigassa. Hän aloitti valmentajana yliopistotasolla vuonna 1982. Vuonna 1999 Baltimore Ravens palkkasi hänet puolustuksen apuvalmentajaksi, ja vuonna 2003 hän siirtyi Jacksonville Jaguarsin puolustuksen koordinaattoriksi. Smith oli voittamassa Super Bowlia Ravensin kanssa kaudella 2000.
Atlanta Falconsin kausi oli mennyt vuonna 2007 surkeasti, ja seura palkkasi uudeksi toimitusjohtajakseen Thomas Dimitroffin New England Patriotsin organisaatiosta. Dimitroff päätyi uuden valmentajan valinnassa Mike Smithiin. Uudeksi pelinrakentajaksi varattiin Matt Ryan Boston Collegesta ja hyökkäykseen hankittiin muun muassa Michael Turner. Joukkue voitti oman divisioonansa ja selvitti tiensä pudotuspeleihin. Smith valittiin NFL:n vuoden valmentajaksi heti ensimmäisellä kaudellaan. Kaudella 2012 Falcons selvisi konferenssifinaaliin, jossa se hävisi San Francisco 49ersille. Kausina 2013 ja 2014 Falcons ei selvinnyt pudotuspeleihin. Falcons irtisanoi Mike Smithin kauden 2014 päätteeksi.
Mike Smithillä ja hänen vaimollaan Juliella on yksi tytär.
A Thousand Suns World Tour
A Thousand Suns World Tour oli yhdysvaltalaisen rock-yhtye Linkin Parkin maailmanlaajuinen konserttikiertue. Kiertue on nimetty yhtyeen vuonna 2010 julkaistun studioalbumin "A Thousand Suns" mukaan.
Kiertue alkoi lokakuussa 2010 ja päättyi syyskuussa 2011. 16. kesäkuuta 2011 yhtye esiintyi Helsingissä Kaisaniemen puistossa.
Lähde:Lähde:
Koko kiertueen ajan yhtye antoi virallisen bootleg-tallenteen jokaisen konsertin jälkeen ilmaiseksi paikallaolijoille. Konserttiin osallistuneet pystyivät lataamaan konsertin ilmaiseksi.
Silvius Brabo
Silvius Brabo oli tarinan mukaan roomalainen sotilas, joka kukisti Scheldejokea vahtineen Druon-jättiläisen. Brabon patsas on Antwerpenin Grote Markt -keskusaukiolla, kaupungintalon edustalla.
Kärilä
Kärilä on kylä Somerolla. Kylän väkiluku vuonna 2011 oli 21, mikä teki siitä Someron 47 varsinaisesta kylästä väkiluvultaan 42. suurimman. Kärilän naapurikyliä ovat Jurvala lännessä, Sillanpää ja Pyöli pohjoisessa, Ryhtä idässä ja Syvänoja etelässä. Kylä rajoittuu Paimionjoen vesistöön pohjoisessa. Kärilä kuuluu Pyölin postinumeroalueeseen ja sieltä käydään koulua Someron Pitkäjärven koulussa.
Kylän vanhoja taloja ovat Mattila, Mäkilä ja Heikkilä, joista Heikkilä edelleen sijaitsee kylän vanhalla kylätontilla Paimionjoen rannassa. Taloista Mattilan rakennukset muodostavat maisemallisesti ja paikallishistoriallisesti merkittävän kokonaisuuden, Heikkilä on maisemallisesti ja kulttuurihistoriallisesti merkittävä ja Mäkilä on rakennus- ja maisema- ja paikallishistoriallisesti merkittävä.
Kylän nähtävyyksiin kuuluu Mäkilän talossa toimiva Mäkilän traktorimuseo, jossa on vuodesta 2002 järjestetty vuosittainen "Ol hollilla" -kesätapahtuma.
Grote Markt
Grote Markt on Antwerpenissa vanhassa kaupungissa aukio, joka on muutaman sadan metrin päässä Scheldeistä ja satama-alueesta. Aukiolla on runsaasti kiltojen rakennuksia 1500- ja 1600-luvulta. Aukion keskellä on Silvius Brabon patsas. Grote Marktilla ja myöhäisgoottilaisen raatihuoneen lähistöllä pidetään joka joulukuu joulumarkkinat.
Himmeävilla
Himmeävilla ("Eriophorum brachyantherum", myös "E. callithrix", "E. opacum") on Euraasiassa ja Pohjois-Amerikassa kasvava ravinteisten pohjoisten soiden kasvi. Suomessa se on harvinainen ja luokiteltu vaarantuneeksi lajiksi.
Himmeävilla on löyhästi mätästävä ja rönsytön. Sen varsi on 40–50 cm pitkä ja 1–1,5 mm paksu. Varren tyvitupet ovat harmahtavanruskeita. Varrella on kaksi väljähköä ja lavatonta, 3–4 cm leveää tuppea. Lehdet ovat puolet varren pituudesta, 0,5–1 mm leveitä ja kolmesärmäisiä tai liereitä. Kukinto on yksittäinen, varren kärjessä oleva tähkä. Läpikuultamattomat tähkäsuomut ovat noin viisi millimetriä pitkiä, puikeita, lyhytsuippuisia ja kärjestä tummanvihreänharmaita. Himmeävilla kukkii Suomessa kesä-heinäkuussa. Kukinnan jälkeen kukinnon kehäsukaset pitenevät paljon tähkää pidemmiksi kellanharmahtaviksi tai valkoisiksi karvoiksi. Karvojen pituus lopulta 1,5–2 cm ja ne muodostavat pumpulimaisen ja tasaiseksi leikatun näköisen tupsun.
Himmeävillaa tavataan laajalla yhtenäisellä alueella Norjan, Ruotsin ja Suomen keski- ja pohjoisosista läpi Pohjois- ja Itä-Venäjän, ja edelleen Alaskaan, Kanadaan ja Yhdysvaltojen pohjoisosiin. Aasiassa levinneisyysalue ulottuu Siperian läpi eteläänpäin Mongoliaan ja Pohjois-Kiinaan saakka. Runsaimmin lajia tavataan Fennoskandiassa. Suomessa himmeävillaa tavataan paikoitellen Lapissa ja Kainuussa. Lajia on aikaisemmin kasvanut myös pohjoisessa Keski-Suomessa, Pohjois-Savossa ja Pohjois-Karjalassa.
Himmeävilla viihtyy ravinteisilla lettorämeillä ja -korvissa. Sitä tavataan myös soiden reunamilla ohutturpeisilla, lähteisillä paikoilla, rannoilla ja joskus ojissakin. Laji on kalkinsuosija. Suomessa himmeävilla on harvinaistunut soiden ojitusten ja metsien uudistamis- ja hoitotoimien takia.
Bárðarbunga
Bárðarbunga ("/ˈpaurðarpuŋka/" ) on kerrostulivuori Islannissa Vatnajökull-jäätikön alla. Sen korkein kohta on 2 009 m merenpinnasta, joten se on Islannin toiseksi korkein vuori, vain 101 m matalampi kuin Hvannadalshnúkur.
Bárðarbunga kuuluu Islannin suurimpaan tulivuorialueeseen, joka on 200 km pitkä ja 25 km leveä. Tulivuori sijaitsee kaukana asutuksesta ja purkautuu harvoin, siksi se on vähän tunnettu. Lisäksi siellä on vähän mittalaitteita.
Bárðarbungan kraatterin halkaisija on noin 10 km, syvyys 700 m ja pinta-ala 70 km². Kraatterin reunat nousevat 1 850 metrin korkeuteen, ja pohja on 1 100 m:n korkeudella. Kraatteri on täysin jään peitossa.
Historiallisella ajalla tulivuori on purkautunut 250–600 vuoden välein. Islannin ja koko maapallon suurin yksittäinen laavapurkaus tapahtui juuri Bárðarbungassa. Tulivuoriasiantuntijat arvioivat, että tähän mennessä viimeinen merkittävä purkaus sattui vuonna 1477, ja purkaus aiheutti laajimman laavavirran maailmassa tuhanteen vuoteen.
Jäätiköstä lounaaseen sen ulkopuolella on esihistoriallisella ajalla tapahtunut useita purkauksia ja saaren asuttamisen jälkeen kaksi, Vatnaöldurin purkaus noin vuonna 870 ja Veiðivötnin purkaus 1480. Bárðarbungasta koilliseen jäättömällä Dyngjuhálsin alueella ovat pienemmät purkaukset yleisiä. Viimeisin tapahtui 1862–1864.
Tefrakerrosten tutkiminen on osoittanut, että jäätikön alla, luultavimmin kraatterista koilliseen tai Bárðarbungassa itsessään, on tapahtunut useita purkauksia. Nämä purkaukset tapahtuvat sykleissä, ja jäätiköllä on tapahtunut useita purkauksia 1701–1740 ja 1780 jälkeen.
Vuonna 1996 Bárðarbunga sulatti jäätikköä ja aiheutti valtaisan jökulhlaupin. Helmikuussa 2011 tutkijat ilmoittivat uuden purkauksen olevan mahdollinen.
1970-luvulta alkaen seismisesti aktiivinen tulivuori alkoi elokuussa 2014 näyttää heräämisen merkkejä. Maanjäristyksiä on todettu jatkuvasti. Veden sähkönjohtavuus oli lisääntynyt, mikä kertoi, että maan uumenista on jotain ainesta päässyt veden sekaan. Purkautumisriski oli aamulla 20. elokuuta viisiportaisella asteikolla toiseksi korkeimmalla eli nelosella. Purkaus alkoi 28. elokuuta 2014 ja jatkui yhtäjaksoisesti 28. helmikuuta 2015 saakka.
HERMES (CubeSat)
HERMES oli 4. maaliskuuta 2011 laukaisussa tuhoutunut CubeSat, jonka kehitti coloradolainen Colorado Space Grant Consortium-tiimi Coloradon valtionyliopistossa Boulderissa. Se oli suunniteltu suuren datavirran tietoliikennekokeeksi.
Satelliitti laukaistiin Taurus-kantoraketilla Vandenbergin sotilastukikohdasta, raketin nokkakartio ei avautunut ja raketti putosi hyötykuormineen mereen.
Kool Moe Dee
Mohandas Dewese (s. 8. elokuuta 1962 New York, Yhdysvallat), paremmin tunnettuna Kool Moe Dee, on yhdysvaltalainen hip hop -artisti. Hän oli merkittävä artisti 1970-luvun lopusta 1990-luvun alkuun asti. Dewese oli yksi ensimmäisistä rap-artisteista, jotka ovat saaneet Grammy-palkinnon ja jotka ovat esiintyneet Grammy-palkintoseremoniassa.
1970-luvun lopulla Kool Moe Dee tapasi Special K:n, DJ Easy Leen ja LA Sunshinen ja he muodostivat vaikutusvaltaisen old school hip hop -ryhmän Treacherous Threen, levy-yhtiöllä Enjoy Records. Vuonna 1981 he siirtyivät Sugar Hill Recordsiin yhdessä toisen Enjoy Recordsin yhtyeen Grandmaster Flash and the Furious Fiven kanssa. The Treacherous Three tuli kuuluisaksi singlejensä ”Feel the Heart Beat” ja ”Whip It” myötä. He olivat mukana vuoden 1984 breakdance-kulttielokuvassa "Beat Street" esittäen kappaleen ”Xmas Rap” Doug E. Freshin kanssa, mutta kaksikko lopetti toimintansa vähän ajan päästä.
Tuoreessa haastattelussa Kool Moe Dee kertoi, että hän aikoi julkaista uuden albumin vuonna 2009. Hän myös vakuutti, että julkaisee uuden albumin haastattelussa Davey D:n kanssa 9. lokakuuta.
Elina Korhonen
Niina Elina Korhonen (s. 3. lokakuuta 1981 Ilomantsi)
on suomalainen näyttelijä. Hän näyttelee Oulun kaupunginteatterissa, jossa debytoi vuonna 2011 "Viulunsoittaja katolla" -musikaalissa. Vuosina 2009–2011 Korhonen oli kiinnitettynä Jyväskylän kaupunginteatterissa ja näytteli muun muassa "My Fair Lady" -musikaalissa (Eliza Doolittle) ja "Yötarinoissa".
Korhonen valmistui keväällä 2009 teatteritaiteen maisteriksi Tampereen yliopiston näyttelijäntyönlaitokselta (Näty). Hän oli myös kilpailemassa vuoden 1992 Tenavatähti-laulukilpailussa Kake Randelinin kappaleella "Kun eletään, ei pelätä". Kappale löytyy Tenavatähti 1992 -kokoelmalevyltä.
Mellupiste
Mellupiste on osa Helsingin Kulttuurikeskuksen ylläpitämää tietotekniikkahanketta, jossa pyritään parantamaan tietoyhteiskunnan saavutettavuutta. Asiakkaiden käytössä on 12 Internet-päätettä, WiFi-verkko ja tulostusmahdollisuus. Mellupisteen tekniikka perustuu Lasipalatsin Mediakeskus Oy:n konseptiin, jossa kevyen LTSP-tekniikan välityksellä tuotetaan asiakkaille henkilökohtainen työpöytä Linux-alustalla. Vastaavaa teknistä alustaa käytetään Kontupisteessä.
Mellupiste sijaitsee Mellunmäessä kulttuuri- ja vapaa-ajantila Mellarin yhteydessä.
Belaazjorsk
Belaazjorsk () eli Beloozjorsk () on pieni teollisuuskaupunki Valko-Venäjän Brestin alueen keskiosissa Bjarozan hallintopiirissä. Lokakuun 2009 väestönlaskun mukaan kaupungissa asui 12 519 henkeä.
Kaupungin nimi viittaa kaupungin lounaispuolella olevaan pieneen järveen (). Tämän vastaparina on toinen, noin kolme kertaa suurempi järvi kaupungin itäpuolella ().
Ville Immonen
Ville Immonen (s. 12. heinäkuuta 1976 Helsinki) on suomalainen entinen jääkiekkoilija, pelipaikaltaan keskushyökkääjä. Hän edusti vuosina 1996–2004 SM-liigassa Saimaan Palloa ja Turun Palloseuraa. Hyvin isokokoinen (196 cm / 103 kg) Immonen pelasi yhteensä 325 runkosarjaottelua tehoin 49+102=151. Jäähyminuutteja hän keräsi 272. Immonen ei voittanut SM-mitaleita.
Immonen syntyi Helsingissä, mutta aloitti uransa Lappeenrannassa ja SaiPassa. Hän debytoi SM-liigassa kaudella 1996–1997, jolloin Immonen teki seitsemässä runkosarjaottelussa yhden syöttöpisteen. Suurin osa hänen kaudestaan kului kuitenkin I-divisioonajoukkue Imatran Ketterässä, jossa Immonen teki 19 ottelussa tehot 4+6=10. Varsinainen SM-liigatulokaskausi 1997–1998 toi hänelle 47 runkosarjaottelussa tehot 8+10=18, jotka riittivät tulokkaiden pistepörssin voittoon. Jarmo Wasaman muistopalkinto meni kuitenkin Tampereen Ilveksen puolustaja Pasi Puistolalle.
Kaudella 1998–1999 Immonen teki vain seitsemän pistettä, mutta seuraava kausi 1999–2000 toi hänelle tehot 11+19=30 ja kaudella 2000–2001 Immonen teki yhden kauden piste-ennätyksensä tehoilla 10+31=41. Hän voitti SaiPan sisäisen syöttöpörssin ja oli joukkueen toiseksi paras pistemies Vladimír Machuldan jälkeen. SM-liigan syöttöpörssissä Immonen sijoittui yhdeksänneksi. Hän teki maaliskuussa 2001 vuoden mittaisen jatkosopimuksen SaiPan kanssa. Kaudella 2001–2002 Immonen pelasi joukkueessa 42 ottelua tehden 20 pistettä. Hän siirtyi tammikuun 2002 lopulla kevääseen 2003 asti ulottuvalla sopimuksella hallitsevaan Suomenmestariin, TPS:ään. Joukkueeseen pienellä kohulla kehittymään siirtynyt Immonen pelasi kuitenkin vain 22 runkosarjaottelua tehden kolme syöttöpistettä kaudella 2002–2003. Hän jätti TPS:n marraskuussa 2002, eikä pelannut enää loppukaudella.
Kaudeksi 2003–2004 Immonen palasi SaiPaan. Hän oli tehoilla 14+12=26 joukkueen kolmanneksi paras maalintekijä sekä neljänneksi paras pistemies. Kesäkuussa 2004 Immonen teki sopimuksen Norjan UPC-ligaenissa pelanneen Storhamar Dragonsin kanssa. Kausi 2004–2005 jäi hänen pääsarjauransa viimeiseksi. Immonen pelasi vielä kaudella 2006–2007 kuusi Suomi-sarjan ottelua Ketterässä.
Immonen pelasi urallaan 14 A-maaottelua.
Abdirahim Hussein
Abdirahim ”Husu” Hussein Mohamed (s. 21. lokakuuta 1978 Mogadishu, Somalia) on suomalainen, somalisyntyinen radiotoimittaja ja entinen keskustapoliitikko. Hän toimi Helsingin Keskustanuorten puheenjohtajana kaksi kautta vuosina 2007–2008. Erottuaan keskustasta hän liittyi SDP:n riveihin elokuussa 2016.
Vuodesta 2013 Hussein on toiminut Helsingin kaupungin tasa-arvotoimikunnan jäsenenä. Hän on ollut aiemmin myös Helsingin kaupungin maahanmuutto- ja kotoutumisasioiden neuvottelukunnan jäsen ja vaalitarkkailija Suomen mandaatilla Somalimaan presidenttivaaleissa. Hän oli ehdolla eduskuntaan Keskustan listalta Helsingin vaalipiirissä vuoden 2011 eduskuntavaaleissa ja sai 227 ääntä. Vuoden 2012 kunnallisvaaleissa hän sai Helsingissä 347 ääntä ja ylsi varasijalle. Vuoden 2015 eduskuntavaaleissa hän sai 1 349 ääntä, kuudenneksi eniten Keskustan Helsingin vaalipiirin ehdokkaista. Kesäkuussa 2016 Hussein ilmoitti eroavansa keskustasta muun muassa koulutukseen ja kehitysapuun kohdistuneiden leikkausten johdosta. Hänet valittiin Helsingin kaupunginvaltuustoon vuoden 2017 kuntavaaleissa SDP:n edustajaksi.
Hussein on ollut ideoimassa ja järjestämässä Suomen monikulttuurista itsenäisyyspäiväjuhlaa vuodesta 2006 alkaen Berde ry:n kanssa. Hussein on toiminut myös Berde ry:n toiminnan- sekä puheenjohtajana.
Tammikuusta 2013 Hussein alkoi juontaa Yle Puheella esitettävää radio-ohjelmaa "Ali ja Husu" yhdessä stand up -koomikko Ali Jahangirin kanssa. Vuonna 2014 Etnisten suhteiden neuvottelukunta (ETNO) myönsi ohjelmalle ensimmäistä kertaa jaetun Vuoden asenteellisin mediateko -palkinnon perusteina ohjelman ajankohtaisuus sekä sen tapa tuoda esiin monikulttuurisen Suomen monia kasvoja ja näkemyksiä. Vuonna 2015 Hussein sai Suomen PENin sananvapauspalkinnon. Ohjelman viimeinen osa kuultiin kanavalla 2. kesäkuuta 2016.
Hussein muutti Suomeen 15-vuotiaana vuonna 1994. Hän on naimisissa ja hänellä on neljä lasta.
Mika Rossi
Mika Rossi oli Mari Kiviniemen I hallituksessa pääministerin valtiosihteeri. Rossi on koulutukseltaan valtiotieteen maisteri. Rossi toimi vuosina 2009–2010 Helsingin Keskustan puheenjohtajana ja on Helsingin kaupungin asuntolautakunnan jäsen.
Tynkäsmaragdikolibri
Tynkäsmaragdikolibri ("Chlorostilbon poortmani") on neotrooppisen alueen kiitäjälintu. Sen esiintymisalue käsittää pääasiassa Andien rinteitä Kolumbiassa, sekä Venezuelan luoteisosan. Lajista tunnetaan kaksi alalajia. Jules Bourcier kuvaili lajin holotyypin Kolumbiasta vuonna 1843.
Itävallan ralli
Itävallan ralli oli Itävallassa järjestetty rallikilpailu. Ensimmäistä kertaa kilpailu järjestettiin vuonna 1910 ennen ensimmäistä Monte Carlo -rallia ja oli yksi rankimmista kilpailuista ennen ensimmäistä maailmansotaa, vuoristossa ajettujen erikoiskokeiden takia. Kilpailu järjestettiin uudelleen vuosina 1928–1936, 1949–1965 ja 1966–1973. Vuonna 1973 kilpailu oli mukana WRC-kalenterissa. Tuolloin kilpailun voitti Achim Warmbold BMW:llä. Kilpailu pudotettiin pois kalenterista öljykriisin takia. Vuonna 2002 kilpailu aloitettiin uudelleen, ja vuonna 2010 juhlittiin Alphenfahrtin 100-vuotisjuhlakilpailua Bad Kleinkirchheimissa.
Hohtosmaragdikolibri
Hohtosmaragdikolibri ("Chlorostilbon aureoventris") on neotrooppisen alueen kiitäjälintu. Sen esiintymisalue käsittää pääosan Brasiliaa, Paraguayn, Bolivian, Argentiinan koillis- ja luoteisosat, sekä Uruguayn. Lajista tunnetaan neljä alalajia. Alcide d'Orbigny ja Frédéric de Lafresnaye kuvailivat lajin holotyypin Rio de Janeirosta vuonna 1838.
Tarhasmaragdikolibri
Tarhasmaragdikolibri ("Chlorostilbon alice") on Venezuelan kotoperäinen kiitäjälintu. Sen esiintymisalue käsittää pääasiassa maan pohjoisosan vuoristoalueen. Jules Bourcier ja Étienne Mulsant kuvailivat lajin holotyypin Caracasista vuonna 1848.
Olympus-ralli
Olympus-ralli on Washingtonin osavaltiossa järjestettävä rallikilpailu. Kilpailu järjestettiin vuosina 1985–1988, ja se oli osana WRC-kalenteria. Vuodesta 2006 kilpailu on ollut osa rallin Yhdysvaltain-mestaruussarjaa. Ensimmäisen kilpailun voitti suomalainen Hannu Mikkola Audi Quattrolla. Seuraavina kolmena vuonna ralli kuului MM-sarjaan ja sen voitti vuonna 1986 Markku Alén, vuonna 1987 Juha Kankkunen ja vuonna 1988 italialainen Massimo "Miki" Biasion, jotka kaikki ajoivat Lancialla.
Piikkismaragdikolibri
Piikkismaragdikolibri ("Chlorostilbon stenurus") on neotrooppisen alueen kiitäjälintu. Sen esiintymisalue käsittää Venezuelan luoteisosat, Koillis-Kolumbian, sekä Ecuadorin koillisosan. Lajista tunnetaan kaksi alalajia. Jean Cabanis ja Ferdinand Heine nuorempi kuvailivat lajin holotyypin Méridasta vuonna 1860.
Kuparismaragdikolibri
Kuparismaragdikolibri ("Chlorostilbon russatus") on neotrooppisen alueen kiitäjälintu. Sen esiintymisalue käsittää Kolumbian koillisosan ja Venezuelan luoteisosan. Lajista tunnetaan kaksi alalajia. Osbert Salvin ja Frederick DuCane Godman kuvailivat lajin holotyypin Kolumbian Santa Martan Manauresta vuonna 1881.